അനങ്ങന്മല സാഹസികത ഇഷ്ടപ്പെടുന്നവരുടെ പ്രിയയിടം ഒറ്റപ്പാലത്തിനും ചെരിപ്പുളശ്ശേരിക്കും ഇടയിലായുള്ള ഒരു ഇക്കോ ടൂറിസം കേന്ദ്രമാണ് അനങ്ങന്മല. ലോക്ഡൗണ് ഇളവ് വന്നത് മുതല് അനങ്ങന്മലയിലേക്ക് സഞ്ചാരികളുടെ പ്രവാഹമാണ്. കൊവിഡിനെ തുടര്ന്ന് മൂന്ന് മാസത്തിലധികമായി അടച്ചിട്ട കീഴൂരിലെ ഇക്കോ ടൂറിസം കേന്ദ്രം ഓണത്തിന്റെ ഭാഗമായി കഴിഞ്ഞ ദിവസമാണ് തുറന്നത്. ഓണാവധിയായിരുന്ന മൂന്ന് ദിവസമാണ് അനങ്ങന്മലയോരത്തെ പ്രകൃതിഭംഗി ആസ്വദിക്കാന് സന്ദര്ശകര് ഏറെയെത്തിയത്. കുടുംബവുമൊത്ത് വിശ്രമിക്കാന് ആഗ്രഹിക്കുന്നവര്ക്കും സാഹസിക സഞ്ചാരികള്ക്കും ഒരുപോലെ ആസ്വദിക്കാവുന്നതെല്ലാം അനങ്ങന്മല നല്കുന്നുണ്ട്. പച്ചപരവതാനി വിരിച്ച താഴ്വാരങ്ങളും മേഘങ്ങള് ഒഴുകുന്ന ആകാശവും കോടമഞ്ഞ് പുല്കുന്ന മലത്തലപ്പുകള് അങ്ങനെ കണ്ണിന് കുളിര്മയേകുന്ന നിരവധി കാഴ്ചകള് അനങ്ങന്മലയിലുണ്ട്. Read Also : കാടിനുള്ളിലെ ഗുഹയും ഉറവയും കുളവും എറണാകുളം ജില്ലയിലെ അധികമാരും അറിയാത്ത വിനോദ സഞ്ചാരകേന്ദ്രം നിരവധി തമിഴ് മലയാള സിനിമകള് ചിത്രീകരിച്ചിട്ടുള്ള പണിക്കര്ക്കുന്നും, ചെറു വെള്ളച്ചാട്ടവും, കിഴൂരിലെ നീര്പ്പാലവും, കുട്ടികളുടെ പാര്ക്കുമെല്ലാം ഇവിടുത്തെ ആകര്ഷണങ്ങളില് ഒന്നാണ്. പശ്ചിമഘട്ടത്തില് നിന്നും ചീന്തിയെറിഞ്ഞ പാറക്കൂട്ടമാണിതെന്ന് ആരും സംശയിച്ച് പോകും, അത്രമേല് വന്യമായ ഒരു യാത്രാനുഭവമാണ് അനങ്ങന്മല സമ്മാനിക്കുന്നത്. ഓണം സീസണില് മികച്ച വരുമാനമാണ് ഈ ഇക്കോ ടൂറിസം കേന്ദ്രത്തിന് ലഭിച്ചത്. Story Highlights : Ananganmala Eco Tourism